作者:李幼卿
標題:遊爛柯山四首
內容:拂霧理孤策，薄霄眺層岑。迥升煙霧外，豁見天地心。物象不可及，遲回空詠吟。巨石何崔嵬，橫橋架山頂。傍通日月過，仰望虹霓迥。聖者開津樑，誰能度茲嶺。二仙自圍棋，偶與樵夫會。仙家異人代，俄頃千年外。笙鶴何時還，儀形尚相對。石室過雲外，二僧儼禪寂。不語對空山，無心向來客。作禮未及終，忘循舊形跡。